บสย.ผนึก 4 แบงก์ ปล่อยวงเงินกู้-ค้ำประกันหวังเพิ่มสภาพคล่องให้ผู้ค้าตลาดสดบางกะปิ
บสย.ผนึก 4 แบงก์ ปล่อยวงเงินกู้-ค้ำประกัน เพิ่มสภาพคล่องให้ผู้ค้าตลาดสดบางกะปิ
31 พ.ค. 2559

นายจตุฤทธิ์ จันทรกานต์ รองผู้จัดการทั่วไปสายงานสนับสนุน บรรษัทประกันสินเชื่ออุตสาหกรรมขนาดย่อม (บสย.) เปิดเผยว่า บสย.ได้ผนึก 4 ธนาคารที่สนับสนุนผู้ประกอบการรายย่อย ได้แก่ ธนาคารกรุงเทพ ธนาคารทิสโก้ ธนาคารไทยเครดิตเพื่อรายย่อย และธนาคารออมสิน ร่วมกันจัดงานมหกรรมการเงินเพื่อรายย่อยเป็นครั้งแรก เปิดตัวสินเชื่อเพื่อรายย่อย และการค้ำประกันสินเชื่อ Micro Entrepreneurs ระยะที่ 2 โดยประเดิมจัดกิจกรรมที่ตลาดสด บางกะปิ และตลาดข้างเคียง มีแผงของพ่อค้าแม่ค้าและผู้ประกอบการกว่า 1,000 แผง โดยได้รับการสนับสนุนเป็นอย่างดีจากสำนักงานตลาด กรุงเทพมหานคร
โดยวันนี้ธนาคารได้นำเสนอสินเชื่อให้กับผู้ประกอบการ อาทิ สินเชื่อบัวหลวงเพื่อรายย่อยของธนาคารกรุงเทพ, สินเชื่อทิสโก้ออโต้แคช ของธนาคารทิสโก้, สินเชื่อนาโนเครดิตเพื่อธุรกิจรายย่อย ของธนาคารไทยเครดิตเพื่อรายย่อย และสินเชื่อประชาชนสุขใจ ของธนาคารออมสิน
“ความร่วมมือระหว่าง บสย.กับ 4 ธนาคาร จะช่วยเสริมสร้างความเข้มแข็ง และช่วยลดปัญหาการกู้ยืมเงินนอกระบบของผู้ประกอบการรายย่อย ซึ่งสอดคล้องกับนโยบายของรัฐบาลที่ต้องการช่วยเหลือผู้ประกอบการรายย่อย โดยพบว่า ทั้งพ่อค้าแม่ค้า และผู้ประกอบการมีความต้องการสินเชื่อเฉลี่ยรายละ 200,000 บาท การขอสินเชื่อดังกล่าวเพื่อต้องการนำไปขยายกิจการเป็นหลัก พร้อมให้ บสย.ค้ำประกัน” นายจตุฤทธิ์ กล่าว
 
 